**Ysgoloriaeth Ymchwil Doethuriaeth Is-Ganghellor Prifysgol Metropolitan Caerdydd: Y rhyngweithio rhwng meddyginiaeth wrthorbwysol ac ymarfer corff rheolaidd ar weithrediad fasgwlaidd systemig a haemodynameg.**

Cafodd Prifysgol Metropolitan Caerdydd ei rhestru’n Brifysgol y Flwyddyn yng Nghymru 2021 gan *The Times* a *The Sunday Times Good University Guide*. At hynny, yn yr Arolwg Profiad Ymchwil Ôl-raddedig AU Ymlaen cenedlaethol diweddar, cawsom ein gosod yn y 3ydd safle o’r 94 Sefydliad Addysg Uwch a gymerodd ran. Fe’n gosodwyd yn y safle cyntaf ar gyfer adnoddau a sgiliau ymchwil, yn y trydydd safle ar gyfer cymorth a datblygiad proffesiynol, ac yn y 10 uchaf ar gyfer goruchwyliaeth.

**Y Cyfle**

Yn awr, rydym yn awyddus i recriwtio nifer o fyfyrwyr Doethuriaeth eithriadol i brosiectau penodol yn Ysgol Chwaraeon a Gwyddorau Iechyd Caerdydd. Mae gan yr Ysgol ddiwylliant ymchwil sy’n ffynnu ac mae'n gartref i dros 100 o fyfyrwyr Doethuriaeth ar draws amrywiaeth o ddisgyblaethau.

**Y Pecyn**

Mae'r ysgoloriaethau ymchwil ar gael ar sail lawnamser ac maent yn cynnwys ffioedd y DU a thâl blynyddol o £12,000 am 3.5 mlynedd, gyda chofrestru naill ai ym mis Ionawr neu Ebrill 2022. Bydd ymgeiswyr llwyddiannus hefyd yn cael y cyfle i ennill hyd at £4,000 y flwyddyn yn ychwanegol drwy ddarparu cymorth ar gyfer dysgu ac addysgu. Ar gyfer ymgeiswyr rhyngwladol, byddwn yn hepgor ffioedd ar y gyfradd ffioedd cartref a bydd yn ofynnol iddynt ariannu'r ffioedd sy'n weddill eu hunain.

**Manylion y Prosiect**

Gorbwysedd yw prif achos clefydau cardiofasgwlaidd (CVD) a marwolaeth gynamserol. Cyflëir effeithiau niweidiol gorbwysedd drwy gamweithredu fasgwlaidd. Rhagnodir meddyginiaeth wrthorbwysol yn eang i leihau pwysedd gwaed, fodd bynnag, mae cleifion gorbwysol sydd wedi’u trin yn parhau i fod mewn mwy o berygl o CVD. Mae'r mecanweithiau sy'n gyfrifol am y risg CVD parhaus hwn yn aneglur, ond fe allant ymwneud â'r arsylwad bod nam ar y gweithrediad fasgwlaidd amgantol o hyd. Mewn cyferbyniad, gall ymarfer corff rheolaidd, a gwelliannau cysylltiedig mewn ffitrwydd cardioanadlol, drin gorbwysedd, gwella gweithrediad fasgwlaidda lleihau risg o CVD. Fodd bynnag, ychydig a wyddys am effeithiau rhyngweithiol meddyginiaeth wrthorbwysol ac ymarfer corff rheolaidd wrth reoli gorbwysedd. Bydd yr ysgoloriaeth ymchwil Doethuriaeth hon yn defnyddio technegau uwchsain sensitif i nodweddu gweithrediad fasgwlaidd systemig mewn cleifion gorbwysol sydd wedi’u trin ac sydd heb eu trin, ac yn archwilio effaith annibynnol ymarfer corff rheolaidd/ffitrwydd cardioanadlol ar reoli pwysedd gwaed ac iechyd fasgwlaidd yn y grŵp bregus hwn.

**Meini Prawf**

Ystyrir pob cais ar sail teilyngdod ac rydym yn croesawu ceisiadau gan bob aelod o'r gymuned. Rydym yn annog pobl o grwpiau amrywiol a'r rhai nad oes ganddynt gynrychiolaeth ddigonol mewn STEMM yn arbennig.

Bydd angen i ymgeiswyr feddu ar radd anrhydedd dda (o leiaf 2:1) mewn maes pwnc cysylltiedig, ac mae cymhwyster ôl-raddedig yn ddymunol. Mae profiad o uwchsonograffeg fasgwlaidd a/neu brofi/rhagnodi ymarfer corff is-glinigol yn ddymunol. Bydd disgwyl i'r ymgeisydd llwyddiannus recriwtio cleifion cymwys o glinigau a meddygfeydd teulu ar draws Caerdydd/De Cymru a chynnig oriau gwaith hyblyg er mwyn cynnal asesiadau ffisiolegol. Yn hanfodol, bydd angen i'r ymgeisydd ddangos y potensial i gwblhau Doethuriaeth mewn ffisioleg ymarfer corff cardiofasgwlaidd is-glinigol yn llwyddiannus.

**Y Broses Ymgeisio**

Dylai ymgeiswyr gyflwyno datganiad personol (uchafswm o ddwy ochr A4) a CV. Yn y datganiad personol, mae angen i ymgeiswyr amlinellu eu rhesymau dros ymgeisio am yr ysgoloriaeth ymchwil Doethuriaeth ac ehangu ar eu sgiliau, gwybodaeth a phrofiad perthnasol. Dylai eich CV gynnwys manylion cyswllt dau ganolwr hefyd.

Dylid anfon ceisiadau drwy e-bost at LLind@cardiffmet.ac.uk

Y dyddiad cau ar gyfer ceisiadau yw 5yp ddydd Gwener 26ain Tachwedd 2021

I gael rhagor o wybodaeth, cysylltwch â’r Cyfarwyddwr Astudiaethau ar gyfer y prosiect hwn, Dr Chris Pugh (cjpugh@cardiffmet.ac.uk)